Ehdotus EUROOPAN PARLAMENTIN JA NEUVOSTON ASETUS yleisten tullietuuksien väliaikaisesta peruuttamisesta Myanmarilta/Burmalta annetun neuvoston asetuksen (EY) N:o 552/97 kumoamisesta /* COM/2012/0524 final - 2012/0251 (COD) */





PERUSTELUT Yleinen tullietuusjärjestelmä, jäljempänä ’GSP-järjestelmä’, on osa Euroopan unionin yhteistä kauppapolitiikkaa Euroopan unionin ulkoista toimintaa sääntelevien yleisten säännösten mukaisesti. Nykyisen GSP-järjestelmän soveltamisesta 22. heinäkuuta 2008 annetussa neuvoston asetuksessa (EY) N:o 732/2008[1], jäljempänä ’nykyinen GSP-asetus’, säädetään, että kyseisessä asetuksessa säädetyt etuusmenettelyt voidaan peruuttaa väliaikaisesti kaikilta tai joiltakin edunsaajamaasta peräisin olevilta tuotteilta, jos kyseinen maa on rikkonut vakavasti ja järjestelmällisesti niitä periaatteita, jotka on vahvistettu asetuksen liitteessä luetelluista kaiken kaikkiaan kahdestakymmenestäseitsemästä kansainvälisestä yleissopimuksesta viidessätoista, ja jos asiaankuuluvat valvontaelimet ovat todenneet tämän rikkomisen. Kyseiset yleissopimukset kattavat myös keskeiset työntekijöiden oikeudet, kuten pakkotyön kiellon. Yleiset tullietuudet peruutettiin väliaikaisesti Myanmarilta/Burmalta neuvoston asetuksella (EY) N:o 552/97[2] Kansainvälisen työjärjestön (ILO) tutkimuskomission vahvistettua erityismenettelyssään, että maassa turvaudutaan rutiiniluonteisesti ja laajalti pakkotyövoiman käyttöön. Myanmar/Burma on vuodesta 2011 lähtien ottanut käyttöön historiallisen avoimuuden ja uudistusten ohjelman, kuten EU:n neuvosto toteaa 23. huhtikuuta 2012 antamissaan päätelmissä[3]. Neuvosto ”kannattaa yleisen tullietuusjärjestelmän uudelleen käyttöön ottamista Myanmarin/Burman osalta mahdollisimman pian vaadittujen edellytysten täyttymisen ja Kansainvälisen työjärjestön arvioinnin jälkeen”. Kansainvälinen työkonferenssi (ILC) poisti 13. kesäkuuta 2012 rajoitukset, jotka estivät Myanmarin/Burman hallitusta hyötymästä ILOn teknisestä yhteistyöstä ja avusta ja keskeytti yhdeksi vuodeksi sen ILOn jäsenilleen esittämän pyynnön soveltamisen, jonka mukaan niiden on arvioitava suhteitaan Myanmariin/Burmaan sen varmistamiseksi, ettei kyseisissä suhteissa käytetä pakkotyövoimaa. Rikkomuksia ei näin ollen voida enää pitää ”vakavina ja järjestelmällisinä”, minkä vuoksi tullietuudet olisi otettava uudelleen käyttöön nykyisen GSP-asetuksen mukaisesti. Koska nykyisessä GSP-asetuksessa ei nimenomaisesti säädetä tullietuuksien ottamisesta uudelleen käyttöön ja ottaen huomioon Lissabonin sopimuksen määräykset, etuuksien uudelleen käyttöön ottamiseen Myanmarin osalta sovelletaan tavallista lainsäätämisjärjestystä. Kyseessä on kertaluonteinen menettely, jolla pyritään vastaamaan selkeään ja akuuttiin poliittiseen tarpeeseen mahdollisimman nopeasti. Uudessa GSP-asetuksessa, jota sovelletaan vasta 1. tammikuuta 2014 alkaen, korjataan tullietuuksien uudelleen käyttöön ottamista koskevien säännösten puuttuminen. Ehdotetusta asetuksesta ei aiheudu kustannuksia EU:n talousarvioon, ja sen soveltamisesta aiheutuu vain erittäin vähäisiä tullitulojen menetyksiä. Tullietuuksien ottamisesta uudelleen käyttöön Myanmarin/Burman osalta aiheutuvat tosiasialliset tullitulojen menetykset ovat arviolta alle 5 miljoonaa euroa, kuten liitteenä olevassa selvityksessä selitetään. Syynä tähän on tuotannon ja kaupankäyntivalmiuksien rakenteellinen puute maassa. 2012/0251 (COD) Ehdotus EUROOPAN PARLAMENTIN JA NEUVOSTON ASETUS yleisten tullietuuksien väliaikaisesta peruuttamisesta Myanmarilta/Burmalta annetun neuvoston asetuksen (EY) N:o 552/97 kumoamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 207 artiklan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä sekä katsovat seuraavaa: (1) Asetuksen (EY) N:o 552/97[4] 1 artiklassa, sellaisena kuin se on muutettuna yleisen tullietuusjärjestelmän soveltamisesta 1 päivästä tammikuuta 2009 alkaen annetun asetuksen (EY) N:o 732/2008[5] 28 artiklan 1 kohdalla, säädetään, että Myanmarille/Burmalle asetuksella (EY) N:o 732/2008 myönnetyt tullietuudet peruutetaan väliaikaisesti. (2) Asetuksen (EY) N:o 732/2008 15 artiklan 1 kohdan a alakohdassa säädetään, että kyseisessä asetuksessa säädetyt etuusmenettelyt voidaan peruuttaa väliaikaisesti kaikilta tai joiltakin edunsaajamaasta peräisin olevilta tuotteilta, jos maassa ilmenee asetuksen liitteessä III olevassa A osassa luetelluissa yleissopimuksissa vahvistettujen periaatteiden vakavaa ja järjestelmällistä rikkomista, jonka asiaankuuluvat valvontaelimet ovat todenneet. (3) Kansainvälisen työjärjestön (ILO) vuonna 1930 hyväksymä yleissopimus, joka koskee pakollista työtä (nro 29), mainitaan asetuksen (EY) N:o 732/2008 liitteessä III olevan A osan luettelossa. (4) Asetuksen (EY) N:o 552/97 2 artiklan, sellaisena kuin se on muutettuna asetuksen (EY) N:o 732/2008 28 artiklan 2 kohdalla, mukaisesti asetuksen (EY) N:o 552/97 soveltaminen olisi lopetettava komission annettua pakkotyövoiman käytöstä Myanmarissa/Burmassa kertomuksen, josta ilmenee, että asetuksen (EY) N:o 732/2008 15 artiklan 1 kohdan a alakohdassa mainitut käytännöt ovat lakanneet. (5) Kansainvälinen työkonferenssi (ILC) antoi 13 päivänä kesäkuuta 2012 päätöslauselman ILOn peruskirjan 33 artiklan mukaisesti hyväksytyistä Myanmaria koskevista toimenpiteistä, jäljempänä ’kansainvälisen työkonferenssin päätöslauselma’. Ottaen huomioon sääntöjen noudattamista seuraavan komitean (CAS) 4 päivänä kesäkuuta 2012 antamat päätelmät ja katsottuaan, ettei nykyisten toimenpiteiden pitäminen voimassa auttaisi enää halutun tuloksen saavuttamisessa, kansainvälinen työkonferenssi poisti rajoitukset, jotka estivät Myanmarin/Burman hallitusta hyötymästä ILOn teknisestä yhteistyöstä ja avusta. Lisäksi se keskeytti yhdeksi vuodeksi sen ILOn jäsenilleen esittämän pyynnön soveltamisen, jonka mukaan niiden on arvioitava suhteitaan Myanmariin/Burmaan sen varmistamiseksi, ettei kyseisissä suhteissa käytetä pakkotyövoimaa. (6) Komissio hyväksyi ….. 2012 pakkotyövoimaa Myanmarissa/Burmassa käsittelevän kertomuksen päätelmineen, jäljempänä ’kertomus’. Kertomuksessa todetaan, että Myanmar/Burma on edistynyt ILOn suositusten noudattamisessa hyvin, minkä toimivaltaiset ILOn valvontaelimet ovat todenneet, eikä ILOn yleissopimuksessa nro 29 vahvistettujen periaatteiden rikkomista näin ollen pidetä enää ”vakavana ja järjestelmällisenä”; kertomuksessa suositellaan tämän vuoksi, että yleiset tullietuudet olisi Myanmarin/Burman osalta otettava uudelleen käyttöön. (7) Ottaen nämä päätelmät huomioon – ja asetuksen (EY) N:o 552/97 2 artiklan mukaisesti – olisi Myanmarille/Burmalle asetuksella (EY) N:o 732/2008 myönnettyjen tullietuuksien väliaikainen peruuttaminen tämän vuoksi kumottava kansainvälisen työkonferenssin päätöslauselman antamispäivästä alkaen. (8) Komission olisi edelleen seurattava kehitystä Myanmarissa/Burmassa pakkotyön osalta ja reagoitava kehitykseen voimassa olevien menettelyjen mukaisesti ja tarvittaessa uusittava peruuttamismenettelyt, OVAT HYVÄKSYNEET TÄMÄN ASETUKSEN: 1 artikla Kumotaan neuvoston asetus (EY) N:o 552/97. 2 artikla 1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 2. Sitä sovelletaan 13 päivästä kesäkuuta 2012. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja YKSINOMAAN TALOUSARVION TULOPUOLEEN VAIKUTTAVAAN SÄÄDÖKSEEN LIITTYVÄ RAHOITUSSELVITYS 1. EHDOTUKSEN NIMI: Euroopan parlamentin ja neuvoston asetus yleisten tullietuuksien väliaikaisesta peruuttamisesta Myanmarilta/Burmalta annetun neuvoston asetuksen (EY) N:o 552/97 kumoamisesta. 2. BUDJETTIKOHDAT: Luku ja momentti: 12 luvun 120 momentti Kyseiseksi vuodeksi budjetoitu määrä: 19 171 200 000 euroa (talousarvio 2012); 18 631 800 000 euroa (TAE 2013) 3. RAHOITUSVAIKUTUKSET x Ehdotuksella ei ole taloudellisia vaikutuksia menoihin, mutta sillä on seuraavia taloudellisia vaikutuksia tuloihin: (milj. euroa yhden desimaalin tarkkuudella) Budjetti­kohta || Tulot[6] || 6,5 kk:n jakso, joka alkaa 13.6.2012 || 12 kk:n jakso (2013) Momentti 120 || Vaikutukset omiin varoihin || -7,3 || -14,1 Huomautus: Tämä on arvio enimmäismäärästä. Ottaen huomioon rakenteelliset rajoitteet, jotka rajoittavat vientimääriä ja tullietuuksien käyttöä, todellinen menetys on todennäköisesti alle 5 miljoonaa euroa. 4. PETOSTENTORJUNTA … 5. MUITA HUOMAUTUKSIA Myanmar/Burma, järjestelmän piiriin mahdollisesti kuuluva tuonti vuonna 2011 ja tulojen menetys, jos GSP-etuudet olisi jo otettu uudelleen käyttöön (*1 000 euroa) GSP kauppaa koskeva jakso || Järjestelmän piiriin kuuluva tuonti || MFN[7]-tulliin pohjautuvat tulot (A) || EBA[8]-menettelyyn pohjautuvat tulot (B) || Tulojen menetys (A-B) S-01b || 14 283,1 || 1 174,1 || - || 1 174,1 S-02a || 0,3 || 0,0 || - || 0,0 S-02b || 10 570,8 || 3,4 || - || 3,4 S-02c || 24,6 || 0,0 || - || 0,0 S-02d || 3 500,6 || 0,1 || - || 0,1 S-03 || 0,1 || 0,0 || - || 0,0 S-04a || 2,9 || 0,4 || - || 0,4 S-04b || 14,1 || - || - || - S-06b || 0,6 || 0,0 || - || 0,0 S-07a || 131,2 || 8,5 || - || 8,5 S-08a || 10,6 || 0,6 || - || 0,6 S-08b || 9,5 || 0,3 || - || 0,3 S-09a || 17,5 || 0,0 || - || 0,0 S-09b || 823,4 || 30,6 || - || 30,6 S-10 || 4,0 || - || - || - S-11a || 4,0 || 0,3 || - || 0,3 S-11b || 132 516,6 || 15 496,5 || - || 15 496,5 S-12a || 3 962,8 || 380,7 || - || 380,7 S-12b || 22,7 || 0,9 || - || 0,9 S-13 || 34,4 || 0,8 || - || 0,8 S-14 || 131,1 || 0,0 || - || 0,0 S-15a || 0,1 || 0,0 || - || 0,0 S-15b || 227,9 || 6,0 || - || 6,0 S-16 || 566,4 || 7,7 || - || 7,7 S-17b || 143,8 || 3,9 || - || 3,9 S-18 || 1,9 || 0,1 || - || 0,1 S-20 || 300,4 || 12,1 || - || 12,1 S-21 || 11,0 || - || - || - Yhteensä || 167 316,3 || 17 127,1 || - || 17 127,1 Tulojen menetys lasketaan seuraavasti: (Järjestelmän piiriin kuuluvasta tuonnista laskettu suosituimmuustulli kokonaisuudessaan) – (Etuuskohtelukaupasta laskettu etuustulli kokonaisuudessaan). Arvioitu tulojen menetys (laskettuna vuoden 2011 kauppavirtojen ja tullien kantamisen pohjalta) Myanmarin/Burman osalta ja 5 prosentin vuotuinen kasvu (*1 000 euroa): Vuosi || 2011 || 2012 || 2013 || 2014 || 2015 Tuonnin kokonaisarvo || 167 316,3 || 175 682,1 || 184 466,3 || 193 689,6 || 203 374,0 Etuuskohteluun oikeutetun tuonnin enimmäisarvo || Ei ole || 95 161,1 || 184 466,3 || 193 689,6 || 203 374,0 Tulojen menetys (kun on vähennetty 25 %:n kantokulut) || Ei ole || 7 305,8 || 14 162,0 || 14 870,1 || 15 613,6 Huomautus: Tämä on arvio enimmäismäärästä. Ottaen huomioon rakenteelliset rajoitteet, jotka rajoittavat vientimääriä ja tullietuuksien käyttöä, todellinen menetys on todennäköisesti alle 5 miljoonaa euroa. [1] Neuvoston asetus (EY) N:o 732/2008, annettu 22 päivänä heinäkuuta 2008, yleisen tullietuusjärjestelmän soveltamisesta 1 päivästä tammikuuta 2009 alkaen 31 päivään joulukuuta 2011 sekä asetusten (EY) N:o 552/97 ja (EY) N:o 1933/2006 ja komission asetusten (EY) N:o 1100/2006 ja (EY) N:o 964/2007 muuttamisesta (EUVL L 211, 6.8.2008, s. 1). [2] EYVL L 85, 27.3.1997, s. 8. [3] 9008/12, MCL/aa. [4] EYVL L 85, 27.3.1997, s. 8. [5] EUVL L 211, 6.8.2008, s. 1. [6] Perinteisistä omista varoista (maatalousmaksut, sokerimaksut, tullimaksut) ilmoitetaan nettomäärät, jotka saadaan vähentämällä bruttomääristä 25 prosenttia kantokuluja. [7] Suosituimmuuskohtelu. [8] Vähiten kehittyneitä maita koskeva erityinen menettely.